Mu buryo butunguranye Kiyovu sports yari yamanutse ikomeje kuyobora urutonde rwa shampiyona y'u Rwanda kandi ifite intego zo kuguma ku isonga. Hari rutahizamu mushya bavanye muri DR Congo, kandi umutoza wayo Cassa Mbungo Andre yemeza ko hari abandi bumvikanye batarabona amafaranga yo kubishyura gusa ntibarimo Tchabalala na Diarra.
Umwaka wa 2017 wabaye uruvange rw'ibyiza n'ibibi ku bakunzi ba Kiyovu sports kuko bawutangiye nabi batakaza amanota bya hato na hato binabaviramo kurangiza umwaka w'imikino 2016-17 bari mu makipe amanuka mu kiciro cya kabiri. Gusa byarangiye batagikinnye kuko Isonga FC yari kuzamuka yabuze ubushobozi baguma mu kiciro cya mbere.
Amezi ya nyuma ya 2017 yabaye amata n'ubuki kuri Kiyovu sports kuko yasinyishije umutoza ufite inararibonye kandi uzwiho gutwara ibikombe Cassa Mbungo Andre n'abakinnyi bakomeye nka kapiteni mushya Fabrice Mugheni Kakule Kasereka bavanye muri mukeba Rayon sports.
Ikizere kiri ku rwego rwo hejuru cyafashije iyi kipe yari imaze imyaka myinshi itari mu bihe byiza gutangira neza shampiyona kuko igeze ku munsi wa 10 wa shampiyona y'u Rwanda 'AZAM Rwanda Premier League 2017-18' iyoboye urutonde n'amanota 20.
Isoko ryo kugura no kugurisha abakinnyi ku isi hose ryarafunguye kandi na Kiyovu sports yifuza kongeramo amaraso mashya yayifasha kuguma ku isonga.
Nkuko Umuseke wabitangarijwe n'umutoza wayo Cassa Mbungo Andre nyuma y'imyitozo ya mbere ya 2018 bakoreye ku Mumena kuri uyu wa mbere, batangiriye kuri Moussa Habimana ukomoka muri DR Congo uzwi muri Police FC 2014 yageze muri ½ cya CECAFA Kagame Cup.
"Moussa (Habimana) mubonye hano ni umuhungu wanjye twabanye muri Police FC hari ibiganiro byiza twagiranye kandi ni umukinnyi nzi ubushobozi bwe. Nigenda neza tuzagumana hano muri Kiyovu sports
Hari n'abandi twavuganye ntibyabura ariko icyangombwa cya mbere ni uburyo cyangwa se amafaranga kuko utayafite ntacyo byaba bimaze. Nitutayabona tuzagumana abo dufite tubahe ibyo tubagomba ku gihe kandi n'igihe kibura ngo isoko rifungwe urabona ko atari kinini biradusaba kubyitaho muri iyi minsi."
Yakomeje yamagana amakuru avuga ko yumvikanye na rutahizamu w'Amagaju FC Shaban Hussein Tchabalala na Ismaila Diarra wa Rayon sports. Ngo ni abakinnyi beza ariko ntabwo bavuganye kandi n'ubushobozi bw'ikipe ye ntabwo atekereza ko bumwemerera kubagura.
Kiyovu sports yatangiye imyitozo yitegura imikino ya shampiyona izasubukurwa muri Gashyantare mu gihe abo bahanganiye igikombe; Rayon sports, Police FC, APR FC na AS Kigali bo bazakina igikombe cy'Intwari muri uku kwezi kuko barangirije mu makipe ane ya mbere umwaka ushize.
Bonaventure KUBWIMANA
UMUSEKE